khistorydata/jeongjo-sjw-relations huggingface dataset:
정조 21년 · 목
予曰昨日雨意頗緊而旋卽果果言念民事何等渴悶右議政李秉模曰兩南則雨水洽足湖西亦不至大段渴悶水原亦得水深二分矣予曰昨年稍豐而人未知貴則賤賤則貴之道自不能不粒米狼戾乃所以有近日之旱耶以蟋蟀章觀之唐俗之儉嗇足可推知我國則侈風日靡糜費日繁以是予未嘗不中朝發歎矣秉模曰日前嚴敎臣固不勝惶悚其時有卽爲還茅之敎故臣不敢上箚自列而此亦紀綱所在惟願亟蒙譴何矣予曰四次胥命過矣何必更提予曰完伯事可悶以親病爲辭則望九之年侍下情私亦難强令赴任而初爲嶺伯旣循其私懇再爲完伯又循其私懇揆以朝體亦近容易不可不卽令補外而但孝理之政豈可强令離舍赴任耶未知如何處之則好也秉模曰裏面雖未知如何而其親病則果難離舍云不然則朝廷豈可每每曲循其情私也予曰此後則以隨除卽赴者擬入也大抵以正卿出按藩任亦有外重內輕之歎從二品堂上中亦豈無頗了了者耶如不得已則求諸正卿中擬入亦何妨也秉模曰今日北苑行禮伏想風泉之感倍切於聖心矣予曰丙申以後如非難强之端則每當此日必躬自行禮無一番闕禮者非但風泉之感益切于中也體先朝尊周之聖意此亦出於繼述之義而欲使我子孫知此日應行之禮也至於儒武之試取爲其忠良後裔而其中亦不無觀感者存行禮後使之應試者此也昔在先朝雖或未必每每行禮而伊時則義理無湮晦之憂綱紀有維持之美故不待行禮而後始知有此箇大義矣願今世級日降人心日渝將至於三皇諱日之不能記得其在時措之義安得不當此日行此禮也秉模曰聖人之刪詩書述禮樂莫非時措之義一日禮行四方風動者正謂觀感之效而伏承聖敎愚衷倍激矣予曰漢城府忠良子孫別單册子皆已修啓耶判尹金文淳曰已爲修啓矣予曰尹煌子孫最爲繁盛可謂其後也昌天道福善禍淫之理昭不可掩矣先正之兄宋時熙遇賊不屈竟至殉節其節義可謂卓然而至今無棹楔之典者豈非朝廷之闕典欠事耶至於先正之父宋甲祚之贈諡景獻公者當初獨拜西宮亦足可尙以此一節特贈則可而以先正之父獨被易名之典者事涉如何蓋啓聖祠之創建妥奉爲其篤生聖賢而此亦非三代之制我朝先正如文純文成之父未聞有易名之典矣予曰昔在丁未年漂漢人九十餘人持永曆二十一年皇曆出來自云漂到我國者出於無處可歸或庶冀一分生道於一隅東土則在我尊周秉義之道固當受接而撫摩之不然則以流漂樣旋送他處何患無辭而一竝入送於彼地者胡忍爲此伊時事勢雖不得不然而其時大臣亦不得辭其責矣予謂刑曹判書李得臣曰畿伯事極甚巽弱今番綾恩家山訟事豈勝驚駭私掘露棺自有國法而刑曹律文則露棺罪自是杖一百流三千理十年定配以此照律於彼隻猶屬太歇無論朝官嚴覈首謀各別嚴刑一次後照律可也暮夜無知之中爲此大擧措推倒石物搬棄於百餘步之外者此豈尋常村漢輩無器具之所爲哉必有作頭造謀者刑判言于畿伯各別嚴覈處決趁齋日前査得首謀者狀聞予謂判尹金文淳曰城外失火處何間當盡爲結構耶文淳曰富民李益載朴東朂爲名人謀出數百兩被燒戶分給錢五兩蓋草一同故舍役皆次第營建矣予曰向來夏享時自齋郞祝史以至假通禮掌樂正皆着朝服此亦尙侈之一端誠非細慮且以章服言之名以紵袍又紬屬着裏無或近於公孫布被耶前以此申飭而終莫之禁然則何不以紬緞爲表裏而表則以木以紵裏則必以䌷屬耶自廟堂何不察飭誠爲慨然矣秉模曰聖敎誠然臣當更爲嚴飭矣
정조 21년 · 강
命鐘閣付榜罪人盧琰御營廳習陣日大會民人䲷示警衆
정조 21년 · 목
右議政李秉模啓言春間鐘閣有匿名付榜之事而榜中辭意無非騷屑誑感之亂言也近因訓將跟尋捉得移送左捕廳卽是鐵山盧琰爲名漢而付榜情節皆已承款云故取見其供招則一如榜中辭意矣今年以鐘閣付榜之故民間騷屑因此轉甚其爲痛惋有不可言而今幸捉得此漢其在曉衆感懲亂流之道不可不施以一律請俯詢諸議而處之予問訓將捕將之意訓鍊大將李敬懋曰春間有揭付匿名諺榜於鐘閣之擧守直習讀摘取來納於臣蓋以臣時帶知訓鍊故也榜內辭意極涉叵測固當往復捕將譏捕勘繩而以其匿名之故置而不問矣伊時又有以推尋所失之子掛榜樣眞書題名於鐘閣與他處者其所爲說亦甚殊常故卽令跟尋捉來鐵山地稱名盧琰漢試爲盤問諺榜辭緣則口雖發明跡實可疑而自本局無以施威究覈移送左捕廳矣今已節節直招通衢掛榜亂言感衆究厥罪犯合置大辟矣捕盜大將李漢豊曰盧琰之窮凶情節旣已自服一律之當施臣意亦無異同矣秉模曰諸議旣無異同且其榜中誑感之言皆是軍律所關一律雖宜十分審愼此則決不可饒貸矣敎以罪人之斯得可見乾道之昭昭匿名付榜之卽其地投火卽不易之典不可以通衢萬目之所覩有所闊狹而因他罪跟捕取服云則其在曉衆感懲囂俗之道用生道殺人之政斷不可已所謂亂言亦合於軍律捕將合坐捧侤音御將旣兼捕將卿營習陣日大會民人於沙場付榜罪人盧琰䲷示警衆○左右捕盜廳啓言去二月二十八日掛榜鐘閣罪人盧琰處問目以爲汝之被捉訓局情節已盡綻露榜文中時運時運難逃其厄之語及國家危殆在於朝暮云者抑何心腸而然松江兩都與京畿各邑黃平兩道軍餉勿爲分給之說亦何意思做訛作榜必有同情和應之人母敢隱諱一一直告罪人盧琰供以爲渠以鐵山鄕族數年以來得聞騷屑自萊府執捉一船隻則裝載盡是倭國軍兵大國亦有請兵之擧云渠之先祖連有功勳愚衷所在常欲上言而登徹無路欲陳於大臣而必歸虛妄故作此榜文今年二月二十八日揭于鍾閣以冀大聽榜文頭辭中妄佞二字卽渠自謙之語山人二字卽鐵山居住之謂松江兩都京畿各邑黃平兩道軍糧軍器等說果是渠做出而緩急時薦人之說渠之遠族金城居盧鶴淸有膂力局量故果欲薦擧所犯情節俱係罔赦遲晩納招云罪人盧琰所犯情節旣已遲晩請依律處斷允之又啓言臣等合坐右捕廳掛榜罪人盧琰反覆嚴覈則諺榜中許多窮凶情節箇箇承款故通衢大路聚會衆民詳細曉諭仍捧遲晩侤音後嚴囚本廳再明日御營廳習陳時出付䲷示
정조 21년 · 강
命前參議柳匡國等上疏未稟處者竝置之
정조 21년 · 목
右議政李秉模啓言前後言疏之下廟堂而未及稟處者總爲六度前參議柳匡國上疏論裕民食重錢制定市直禁流戶副司直金鼎國上疏論外邑吏胥設料之道前持平李敬臣上疏論禁銀飾平䨀價改糴法柳末利前虞候趙錫晦上疏論均賦均役前掌令高應觀上疏論嚴科場飭軍器矯軍弊及收用關西之人漕用京江之船前掌令張至冕上疏論糴弊及請除軍布後錢請除內奴名色各其疏所陳間多可採而或不指陳捄弊之策或有事屬更張之端或朝飭本嚴或事勢掣礙今至許久尙未稟處請竝置之從之
정조 21년 · 강
命知事徐鼎修望筒勿施推兵曹判書權▣
정조 21년 · 목
右議政李秉模啓言瓜遞監司例付同僉樞而正二品則體重湖南前道臣徐鼎修之單付知事未免失格請原望筒勿施當該堂上推考從之
정조 21년 · 강
命黃海水使徐英輔狀請海州交井坊劃屬瓮津置之
정조 21년 · 목
右議政李秉模啓言黃海水使徐英輔狀啓以爲海州牧所屬交井茄川馬山等三坊介在瓮津所江之間距臣營爲數十里距海州或爲一百十里或爲一百六十理而其中交井坊斗八于行營所江之西每於唐船來泊之時本坊黑頭浦別將以其地方之屬於海州直報於一百六十里之海州自海州轉報臣營然後始乃狀聞其間程道殆至三百里之遠粵在陞營之初以此三坊割屬瓮津事其時道帥臣論列狀請而自廟堂交井一坊許屬矣其後道臣以海州稻杭魚鹽之皆從此出防啓還寢而以土地言之海州爲三十五坊臣營只爲五坊且三坊古民凡于呈訴赴役及各樣賦稅車輸馬運於本牧其所爲弊不一而足故民皆願屬水營而三坊之專屬臣不敢仰請至若交井係是莫重邊虞之坊劃屬臣營事請令廟堂稟處矣帥臣所論非無所據而前此旣劃而還寢亦因事勢之不得不然請置之從之
정조 21년 · 목
吏曹判書李秉鼎啓言各邑守令受由上京則雖有兼官有名無實公務多滞民受其害卽見各道公文則守令上來幾至二十人之多當此憫旱之時不可一任其瘝曠上京守令一竝催促下送此後除非衆所共知之緊故切勿許由之意申飭各道道臣恐合事宜矣敎以今日內下送後草記給暇之夥然道臣事未安誠如卿言更觀前頭自卿曹隨現察飭
정조 21년 · 강
申嚴外邑定屬婢勿侵所生之禁
정조 21년 · 목
刑曹判書李得臣啓言定屬官婢之只後其身勿侵所生自是法典而近來外邑守令或有不知而犯者或有知而故犯者視同原案奴婢一體使後者有違法意亦足傷和前後關飭非不申嚴而尙不無混侵之弊呼訴臣曺間多有之臣意則出擧條嚴飭俾無如前之弊似好矣從之
정조 21년 · 강
推吏曹判書李秉鼎校理朴吉源正言李重蓮
정조 21년 · 목
承旨洪仁浩啓言諸宰奏事承批而退例也吏曹判書李乘鼎奏事之後未承發落徑先就座請推考從之又啓言筵體至嚴奏事宜審而校理朴吉源初旣越次進奏奏辭亦甚疏謬請推考從之又啓言正言李重蓮旣入闕中不爲肅謝直爲出去請推考從之敎以仍卽牌招察任
정조 21년 · 강
差李書九武經七書校正堂上
정조 21년 · 목
行大護軍李敬懋啓言武經七書今已草校正而總理大臣尙未承處分故堂上李亨元外任之代亦不得啓下主管無人矣予問大臣之意右議政李秉模請行護軍李書九差下使之校正從之
정조 21년 · 강
召見奉朝賀金鍾季于重熙堂
정조 21년 · 강
命免山縣監金東善畿邑相換
정조 21년 · 목
上京守令有還下送之命而東善勢難離捨於二百里外故有是命
정조 21년 · 강
命全羅監司趙鎭寬待親病少間卽爲赴任
정조 21년 · 목
備邊司啓言全羅監司趙鎭寬之尙不出肅極爲未安依下敎嚴飭則以爲親病萬無離捨赴任之路云親病旣如此則與他般情勢有異請姑許若干日扶護調將待其少間卽令赴任允之
정조 21년 · 강
命受由守令在他道者嚴飭還官榮川郡守魚錫齡藍浦縣監權襈改差
정조 21년 · 목
吏曹啓言上京守令今日內下送事命下矣光州牧使徐瀅修高陽郡守王道常溫陽郡守洪秉周淳昌郡守南麟耇大邱判官洪履簡金溝縣令趙鎭大果川縣監金履裕平澤縣監成鼎柱永春縣監洪樂游庇仁縣監李元八務安縣監李弘源安峽縣監元在明催促下送善山府使尹文東在長湍地平山府使柳匡天在淳昌地遂安郡守金箕昇在連山地申飭還官之意今方發關於各該道臣處而文川郡守尹寅基丹城縣監尹可基親病沈重姑無離捨之望云榮川郡守魚錫齡藍浦縣監權襈身病極重不得下去云雖未知其親病身病之如何而飭敎之下不卽下去所當重勘而本曺無可施之罰何以爲之乎敎以在他道者嚴飭還官後使之報來愆限則草記有親病者待少間下送謂有身病者改差口傳差代待下批使之當日辭朝
정조 21년 · 강
以吳鼎源爲楊州牧使趙鎭大爲榮川郡守尹愭爲藍浦縣監免山縣監金東善抢川縣監徐理修相換竝口傳也
정조 21년 · 강
判下闕內入直將官等番單
정조 21년 · 목
兵曹以內三廳將闕內各處入直將官守門將等番單啓敎以點下者外至二十一日新番從次第輪回入直如有代入之事當次人代入守門將則以出番最久人代入而其後番單子書入時各日入直人名下懸註書入事分付
정조 21년 · 강
命時囚金麟淳姑放
정조 21년 · 목
因囚單敎以姑放過齋後捧供
정조 21년 · 목
敎曰不爲坐直之該房承旨遞差
정조 21년 · 강
慶尙監司李亨元以安東府琴氏貞烈馳聞仍以該府使李集斗罷黜啓命大臣刑官待開門來待
정조 21년 · 목
該監司狀啓以爲安東幼學黃時謙等以其姪婦寡女琴氏雪冤事來呈議送取考該府推案去十二月十七日該府使李集斗牒呈內去月十一日春陽居黃時謙等以洞人金尙謙等欲劫其姪婦寡女琴氏事呈狀寡婦琴氏又呈血書諺狀以爲靑年喪夫又失舅姑與一婢相依爲命今月初九日夕一女人來請留宿無疑許接時夜方昏忽有兇獰之漢突入開戶手勢危懍故驚逞跳出潛伏軒底因緦族急救僅免污辱今此金漢作變必有指嗾之人變出前三日洞內樵軍毀撤渠家探察其跡則同里居李碩做出醜說縱其奴屬使之毀家云矣今此變故近出隣漢嗾囑傳說丁寧無疑況以異姓七寸之戚有此慫慂之擧尤不勝痛冤依法嚴處云故被告人等捉來行査矣琴氏徑往李碩家以至伏劍之境云金尙謙招內渠弟思謙鱞居聞書堂洞有寡婦欲爲劫取先送姨母使爲內應渠之兄弟乘昏進往渠弟立於庭邊渠直入開戶則寡婦驚起跳出姨母手執其裳裳幅裂落寡婦仍走隱伏爇火捜覓之際黃哥等齊到結縳云金思謙招內渠兄以渠無妻書堂洞寡婦同往縳來云渠答以重大則渠兄曰聞李碩言此寡婦劫取易與云先送姨母觀其動靜渠之兄弟潛往其家渠兄直入開戶寡婦跳出不知去處遍捜之際寡婦緦族齊到結縳云李碩招內金尙謙本無情誼至於琴氏爲異姓七寸親忍嗾尙謙欲爲謀陷必無此理而與黃時謙等有積漸嫌隙橫彼構誣云前道臣李泰永回送內金尙謙兄弟及李碩移囚靑松府嚴刑究問事題送同月二十六日該府使洪義浩牒呈內金尙謙兄弟箇箇直招無容更査李碩張皇言辨全事發明掉脫之計無足取信琴氏伏劍之必在李家必有所眞知的聞而血讎之必稱李兇亦可見至冤極痛云今正月十一日該府使牒呈內安東幼學黃時謙等投呈一狀構捏本官此等蔑法之類不可不懲勵云前道臣回送內黃時謙等嚴刑取招而府使今方受由發行金尙謙等移囚安東獄事題送同月三十日安東府使牒呈內金尙謙獄事移査靑松之後府使復當推覈事涉逕庭且黃哥狀旣出之後尤不可聽理云前道臣回送內奉化縣移囚事題送二月十八日奉化縣監蔡弘直牒呈內金尙謙思謙前已承欸今又直供依法勘律在所不已李碩許多供辭無非粧撰雖欲脫指嗾之律鳥得免慫慂之魁乎各人等諸招一辭同然無復致疑之端云前道臣回送內金尙謙等已爲行査還囚安東獄事題送此其前道臣推案大略也三月十九日安東府使牒呈內孀婦琴氏爲探査事來住邑底今月初七日夜忽無去處衣領與草鞋留在映湖津頭其婢子白活故別定校吏沿江搜極將吏回告內琴氏匿在府距十里民村云招入其緦族諭以率還矣今月十五日琴氏奴萬世呈狀內上典琴氏今初十日夜半剌項結項於李碩家前果木下李碩使女婢負送本家十三日巳時仍爲致死云府使旣不當此訟則至如査推等事非所可論云臣以奉化縣監査官差定四月初四日奉化縣監牒呈內縣監馳到安東府春陽面書堂洞琴氏致命處使官婢看審則年可三十六七歲婦人左手中指斷其一寸四指皆有齧嚼之痕項部有三剌一索之痕自剌自縊明白無疑琴氏婢一占招內上典琴氏因李碩之兇計金尙謙兄弟昏夜作變故呈訴于安東府則本府漏其兇魁之李碩治其脅從之尙謙呈官呈營至於移送靑松而未決上典琴氏初爲伏劍於李碩家齧其左手五指又割右肱血書至冤再呈本府而李碩之氣勢四塞勘斷無期故再劍於安東府中以至移査奉化而本縣査報後罪人等還囚於安東府琴氏期欲洩冤於生前留住該府已爲三朔今月初七日自邑底主人家乘人夜睡投身湖水水淺不死泊於涉場一投二投至于三投爲逐浪翻波而終不之死東方已曙蹤跡難便尋訪寡女之家暫時避身邑底主人搜探來到故與之還歸是乃初八日也自本府謂以上典之逃亡使人驅逐不有餘地老上典與琴氏歸家十一日曉頭琴氏往李碩家剌項結項李碩之婢負昇還家琴氏出給諺書封故納于老上典拆見其封初則血書尾以墨筆一張辭意都是洩冤自是以後一邊救療一邊守直矣不意十三日琴氏結項都藏房天障中椽木隕命云四月十八日罪人李碩金尙謙金思謙等營下上使靑松府使洪義浩三嘉縣監朴獻源參覈官差定臣眼同究覈李碩招內渠於琴孀以戚親則七寸之間也以地處則同是班族也居同里閈稱叔稱侄所謂金尙謙不過新接無賴之輩嗾此無知之悖漢行此不測之兇計者求諸事理近乎否乎只緣渠產業有裕不能每人悅之又與諸黃曾有嫌隙被人構陷蒙此惡名到今各人之歸罪於渠實出於黃哥諸人威喝賂誘之致云金尙謙招內渠弟思謙之鱞居雖極可悶如無李碩之言新接之初何以知琴氏行實之如何而持以愚騃之致甘聽縳來之誘渠之兄弟乘昏同往欲行兇劫之計云金思謙招內渠兄則受嗾於李碩渠則聽命於渠兄偕往行劫同犯重罪云蓋此琴氏橫被李碩之譸張旋有金漢之變怪欲辨則構捏方憯欲訴則官聽已壅冤憤徹天昭雪無地惟有一死可暴百世而三刎不殊始欲魚葬於水中五指俱嚼終然雉輕於木下四隣婦孺莫不聞風而流涕一路章甫莫不齊憤而鳴冤可見彝性攸同公議不泯從古烈婦之捨命取義者何限而彼以血肉之身刲刳剚剌不覺其痛若比死而愈烈者豈或弱質之氣有加於凡人而然哉誠以積怨在中撑柱而不挫也似此之事若不得極加闡揚則冤鬱之氣有足以干和琴氏貞烈宜在褒旌之典李碩素所行已旣巧且譎曲歧關節締結官府禁松權利作爲私橐勒奪良女抑買民田卽渠自來伎倆以此獄言之以何心腸不顧戚分嗾囑服役之奴屬揚牌而毀屋敎誘豢養之私徒乘夜而行劫千連諸招今已輸欸則渠雖欲抵賴烏可倖逭金尙謙思謙等不有士族敢生劫奪之計者雖諉李碩之指使俱犯罔赦之罪竝令各該曹稟處該府使當初琴氏血書而訴冤也若能愓然驚動造謀之人作變之徒一一窮覈依法痛繩則琴氏何至於自刃而自溺黃族何至於呈官而呈營假使土民煞有侵逼之語罪固自罪則但當嚴勘訟亦自訟則尤宜快斷不惟强引爲義不卽聽理末乃有驅逐之擧訟遍數郡獄延五朔無所控訴飮恨而判命今若置而不論則身爲命吏按獄不審者無所懲畏故安東府使李集斗不得已罷黜敎以當下禮刑曹稟處而此非尋常稟處之詞案安東琴氏之決死判命之際其高節卓操爲之悲切從古貞女烈婦或被强暴之劫辱欲潔其身視死如歸者固何限而如琴氏之五指嚼斷三剌項嗓甚至投江而水淺則潛入於舍竟辧自縊者三綱行實之所未見然而褒美之典不加申暴之擧未施竝與造謀之首倡兇身尙稽以其法處斷一味倖逭獄老生奸近日之亢暘安知不由於似此幽菀乎夜過深更而潛心諦看不覺燭屢跋而鷄且唱決此獄之方欲問大臣刑官而處之使之待開門來待
정조 21년 · 강
遞差刑曹參判尹弼秉遞參議韓用和以申耆魚用謙代之口傳也
정조 21년 · 목
承旨洪仁浩啓言大臣刑官待開門來待事昨夜命下而刑曹參判尹弼秉日高後始爲入來事涉稽忽請推考敎以駭然矣遞差○用和呈告也
정조 21년 · 강
敍前慶尙監司李泰永仍命來待
정조 21년 · 강
以申光祐爲承旨前望也
정조 21년 · 강
召見左議政蔡濟恭右議政李秉模刑曹判書李得臣參判申耆參議魚用謙前慶尙監司李泰永于誠正閣命安東府琴氏施以旅閭之典該監司李亨元重推獄案更令盤覈歸一狀聞
정조 21년 · 목
予曰安東琴氏事嶺伯啓本卿等果已詳見耶琴氏節行卓然可尙旅閭之典何待道臣之言而第其償命之當屬何人實難的定所謂金尙謙者卽其正犯而琴氏之積怨深怒則乃在於李碩此何故也卿等出意見指一陳達使法理得宜冤欝得伸未必不爲導和之一端矣濟恭啓言安東琴氏貞節卓然實令人欽服在朝家樹風聲之道施以旅閭恐不可已至若金尙謙兄弟及李碩絕悖至凶之擧姑未明知其造謀首倡者爲誰而要在於三人之中琴氏旣已捨命則罪魁謀主不可不用以當律以解貞女之冤矣敎以旅閭事依爲之右相之意何如秉模曰琴氏之事誠爲卓異旅褒之典臣亦無他見論其事端雖由於金思謙首謀之罪當在金尙謙李碩兩人之中而獄案未具用法與否姑未可論矣予命秋曹堂上及前慶尙監司亦陳所見得臣曰琴氏之抱冤莫伸以至自溺自刎者情甚矜惻節亦卓異而以律文言之劫奪之律似合此獄以文案言之無論李碩金尙謙等罪孰重罪孰輕道臣初不執定首從如法成案而徑請稟處者大違獄體臣曺不敢依例覈啓至於該府使李集斗曲歧關節締結官府等語旣登於道臣論列則不可罷黜而止令該府拿問重勘恐不可已矣耆曰琴氏橫被惡言竟至捨命伸枉慰死之道固宜嚴覈正犯快施常典而威逼之律旣未襯合但有劫奪士族妻女一條恐或當着而琴氏生前必欲報冤之李碩一向抵賴尙不輸欸至於金尙謙兄弟半夜作變雖已承服本道査案中旣無扶執手犯之形直以劫奪律勘斷亦違審恤之政矣用謙曰此獄之肯綮卽金尙謙兄弟而渠等亦旣自服至於李碩自初造謀之狀固爲萬晩凶頑而旣未取服且於作變之時無所身犯則恐不可與尙謙輩同其勘律矣泰永曰臣待罪嶺南因該府使所報以靑松府使別定査官使之嚴覈未及究竟而臣則遞職當初作變者雖是金思謙兄弟琴氏及黃哥之必欲報冤者在於李碩而因其抵賴尙此遷就今者琴氏旣至自處之境則其所究覈之道與前自別矣濟恭啓言謀劫士族婦女係是一律金尙謙兄弟及李碩等罪惡若是拫藉則道臣固宜各別嚴訊窮覈其某爲首某爲從然後狀請令攸司稟處而此則以未究之案徑請各該曹稟處事已未安而至若不得已罷黜云云狀啓中旣已臚列本倅不善擧行之事則罷黜之爲不得已恐失體叚請慶尙監司李亨元從重推考更令盤覈於應問各人歸一狀聞然後更爲稟處從之
정조 21년 · 강
遞南兵使李壽鵬濟州牧使柳師模
정조 21년 · 목
左議政蔡濟恭啓言南兵使李壽鵬身病沈綿屢呈辭狀邊上閫任不可曠務請改差從之又啓言濟州牧使柳師模身病沈重廢却公務連呈辭狀合有變通之道矣從之
정조 21년 · 강
命時囚金基豊姑放
정조 21년 · 강
命入直兵曹參知睦萬中禁推佐郞閔致載汰去守門將棍汰當該中官刊名內寺府
정조 21년 · 목
承旨洪仁浩啓言闕門申飭何等截嚴而已除名之差備軍士無章標而由丹鳳門攔入云不能檢飭之兵曹堂郞守門將及當該中官所當重勘而本院無可施之罰何以爲之乎敎以兵曹入直堂上禁推郞廳汰去守門將令兵判棍汰行首守門將亦爲決棍懲勵當該中官判名內侍府
정조 21년 · 강
命楊州牧殺獄罪人鄭涑更令道伯嚴覈論奏
정조 21년 · 목
先是京畿監司李冕膺狀啓以爲楊州牧殺獄罪人鄭涑更加嚴訊捧遲晚牒報之意申飭知委矣主推官楊州牧使申鳳朝同推官抢川縣監徐理修牒呈內罪人鄭涑嚴訊究問則鄭涑招內文女失行旣是同宗間事則爲鄭哥者孰無憤愧之心乎當初奉艾之捉致也只令移徙者亶出於不欲相對之意而宛然自在如常往來者極爲絕痛渠之諸族聚會時鐸家捉致奉艾而時鐸卽諸鄭之門長主張而指揮之鄭士壽卽文女之至親挺身擔當結縳箠撻大抵甘心文女一欲雪恥之心諸鄭皆然而渠亦在坐擧挺懲治之際亦未免同聲猛打今因判付嚴覈之下豈敢一向漫漶乎申飭猛打一欸遲晚納招云元犯罪人鄭涑申飭猛打一欸雖爲遲晚指使情節終不直招者究厥情狀萬萬狡惡另飭推官更加嚴訊期於得情事請令該曹稟處○刑曹啓言奉艾之致死雖由士壽之猛打實緣鄭涑之指使而今於因判付取服之下只以申飭猛打之說漫漶遲晩至於指使情節終不直告者誠萬萬狡惡請罪人鄭涑連加嚴訊期於取服之意分代道臣敎以更令道伯出意見親執嚴覈論理狀聞
정조 21년 · 강
遞承旨洪明浩李晚季金勉柱申光祐
정조 21년 · 목
明浩晚季勉柱有實病光祐在外也
정조 21년 · 강
召見忠淸監司徐美修昌城府使徐有龍于誠正閣
정조 21년 · 강
召見吏曹判書李秉鼎于誠正閣
정조 21년 · 강
命文川郡守尹寅基改差敦寧參奉李永老他司相換
정조 21년 · 목
吏曹判書李秉鼎啓言文川郡守尹寅基在官已至四年且聞有自引之事終不下去云故仰達矣敎以改差今日政差代又啓言敦寧參奉李永老身病近甚沈重有難强令察任請政差敎以是誰之家他司相換
정조 21년 · 강
命顯陵參奉尹慶曾改差待他窠卽爲調用
정조 21년 · 목
敎曰今聞吏判言供職不係於相換云所執有據顯陵參奉尹慶曾改差待他窠卽爲調用
정조 21년 · 강
還給兵曹判書權▣問啓仍命分揀牌招開政
정조 21년 · 목
敎曰昨聞大臣之言傳敎文勢之錯看容有可恕然則推太歇而罷頗過兵曹判書權▣問啓之下廟堂者還給重臣處仍爲分揀牌招開政
정조 21년 · 강
遞刑曹參判申耆工曹參判金翊休
정조 21년 · 목
耆在外翊休呈告也
정조 21년 · 강
遞應敎韓光植副校理柳相祚執義高宅謙獻納尹悌東正言李重蓮
정조 21년 · 목
光植相祚在外宅謙重蓮有情勢悌東有實故也
정조 21년 · 강
遞總管李潤謙以崔夢喦代之尋遞以李柱國代之前望也
정조 21년 · 목
敎曰總管中時帶軍任人許遞前望單子入之
정조 21년 · 강
全羅監司趙鎭寬陳疏乞遞藩任賜批許之
정조 21년 · 목
疏略曰稽之於律親年七十者不許三百里外守令凡今之人未必皆然或迫於事勢或親無疾病或辭而去之則無以沾升斗之祿以自養者自非然也未有授例控辭而不許焉況年高於七十以上一等而道遠於三百里外倍差者乎母病實狀前旣猥陳之矣大病之餘轉爲眩暈諸症何可計程將往乎乞賜遞改批以强迫非孝理之政況卿毋敎卿勿赴云爾則親敎君命亦自有銷銖之輕重者乎所辭依施
정조 21년 · 강
忠淸監司徐美修疏乞歷省先壠賜例批
정조 21년 · 강
命刑曹判書李得臣越俸一等前郞官權襈尹最遠等拿處
정조 21년 · 목
敎曰近因看閱京外死囚案考見祥刑考錄啓案詳覈案等册名數之此寡彼夥不一甚至祥刑考總錄全然闕錄者亦多以此何以適從於殺活之除乎況祥刑考等諸書特命纂韓一件藏于該曹一件入啓別定郞官間三朔請出修正蓋出於庶獄庶愼之意則行之有年咸云有其效獨於今年該曹擧行如是不勤卽此一事他事之不能事事可知寧不駭然當該郞官問名拿處久其任者欲責久任之效則近來該堂中數爲而久居者莫過於判堂而其所溺職乃如此當該判堂李得臣越俸一等
정조 21년 · 강
判下秋曹獄案命襄陽姜戊先嚴刑勘放推該道道臣徐有防初檢官前府使李謙彬罷覆檢官江陵府使李鎭復職特放金化囚金保同
정조 21년 · 목
江原監司徐有防狀啓襄陽殺獄罪人姜戊先敺打金甲先當日致死事屍親金貴乭之招以爲明珠寺僧有擇來言於渠父曰吾得姜戊先之田欲耕播木麥二斗當給雇價爲我耕給云故渠父許諾與有擇耕播後受雇價還歸其翌日戊先見渠父遽辱曰不聽吾言耕吾田者何也渠父往于戊先父乙信家以戊先辱說傳之則乙信謂渠父曰吾子似醉酒而然矣待其酒醒更爲說罷爲好渠父仍宿乙信家其翌日更往戊先家則戊先又辱之渠父不勝怒結項於戊先家蓬堂椽木至於致命之境云矣初檢官結辭以爲金甲先屍身詳細看審則兩眼微開喉下結痕色白柔軟自合於無冤錄被人勒殺假作自縊條實因以被打致死懸錄矣覆檢官結辭以爲金甲先屍身諸般傷損盡是必死之處口開睛突手散諸症沕合於無冤錄死後假縊之條且以自縊條活套頭死套頭言之縊痕多緊於喉前耳後不及於髮除項頭此屍則喉前之色白柔軟項頸之肉落凹陷理勢相反其所被打致死十分無疑實因以被打致死懸錄云矣此獄則肯綮專在於自縊與假縊與否而諸般傷處狼藉兩檢實因又此分明䛋殺假縊於死後不待詞証已自綻露究厥情節極其慘毒窮覈償命斷不可已大抵戊先以數頃田事怒僧移俗肆發悖惡之說激彼憤怒致此爭詰交加拳踼卽地致命始生惶㥘之意假作縊喉致死之樣雖無無冤錄被人勒殺假作自縊條諸驗可知其眞假矣由此觀之戊先之殺越甲先不啻十分無疑而正犯之供專事漫漶情狀憤惋連加嚴訊期於得情允合獄體矣金化殺獄罪人金保同踼打李戍男當日致死事屍親馬召史之招以爲渠夫以病呻吟而渠則適往于隣家還歸之路聞鬪閧喧噪之聲急急來到則渠夫與內舅金保同俱爲乘醉相爭未知緣何事而保同執渠夫之頭髮數次打髟賓踼腰故渠挽止其夫携而歸家則混體俱痛呼吸喘促仍爲致死云看證金成大之招以爲渠以雇工投入於金保同家保同之前雇工丁金卽戍男子戍男恒謂保同曰叔主與吾皆農作彼此雇役之則農事難矣吾兒則間間出入叔家如何保同亦云無妨如是相約保同忽謂戌男曰新入之金書房旣已堅實丁金不緊仍爲黜送戌男曰初已丁寧面約今忽出送此豈至親間事乎說去說來保同再打戌男之髟賓云正犯金保同之招以爲戊男沈酗酒食多傷敗之擧隣里之人每責渠之不善敎訓渠不忍坐親其駭擧彼此醉中略干打踼非出於必殺之心而竟至於此境云矣此獄則舅甥之間致此鬪閧殺越之變者有關風敎而原其事端不過雇工黜陟之事末捎鬪閧又在歲酒醉飽之時戍男之話頭不恭保同之憤氣轉激雖曰八耋之老以叔打侄氣勢猶健致死於一夜之內者檢官論列儘是的確語也究厥情狀極爲凶擰參以情法齗之償命恐無可疑殺獄久囚罪人年滿八十證授俱絕者減死定配載在通編而此囚則年雖八十而殺死之變纔出昨年且其證授俱存則減律酌決亦非可論所當如例訊推期於取服而謹接大明律名例有曰八十以上犯殺人應死者擬議奏聞取自上裁有不敢擅齗枚擧馳啓敎以襄陽囚姜戊先之殺越金甲先之案初覆檢狀實囚以被打懸錄道伯題狀亦以打殺歸之十分眞臓牢作一部信案而打之也見之者何人殺云而證亦有所據乎求疑於無疑傅輕之左契因疑而傳疑齗獄之常規疑固一也所以會疑與釋疑之者欲活欲誅之除自有措說之判異則傍無見隣無證而屍親供招亦不以被打二字發口檢官等忽以死後假縊樣懸空構無前後道伯亦皆不以爲不然致有錄啓之擧參之以訟體推之以鬧端死者之死浪死而被打之跡無可論自縊之痕又分明此而成獄儘非審克於罪疑之政戊先令道臣除尋常各別嚴刑勘以過誤之律事分付初檢狀辭略同於覆檢而公然捏合殆若必欲殺然者覆檢狀之錯誤甚於初檢豈有如許檢狀乎實因懸錄何等愼重而其爲違式若此後弊所關不可無處分當該初檢官推考覆檢官罷職道臣亦爲推考金化囚年八十金保同之殺越年六十李戌男之案以情以法成獄則不可道伯之引大明律名例八十以上犯殺人應死者擬議奏聞取自上裁之文付之可原之科者甚是保同舅也戍男甥也以八十老舅打六十病甥而八十六十之物從而兩皆醉酗老者之幸生病漢之徑死豈可論手勢之彼輕此重蔽一言曰死也非殺也且況雖非老且病舅打甥而如無用意之絕悖則亦當有闊狹於經典以此以彼不惟不必成獄亦不必刑配保同特放事分付道臣
정조 21년 · 강
以徐邁修爲大司諫前望也
정조 21년 · 강
以曹命楫爲濟州牧使備薦也
정조 21년 · 강
命安州牧使之代今日政差出當日辭朝
정조 21년 · 목
平安監司朴宗甲以安州牧使李東稷遭父喪馳啓敎以今日政差出待下批當日辭朝
정조 21년 · 강
兵曹判書權▣疏請勘罪賜例批
정조 21년 · 목
疏略曰迺者事關提稟念未省覺昏迷稽忽之罪臣固首實於問啓之初而未卽蒙勘惶隕倍切及夫備局草記之日臣之罪名已盡彰著大臣胥命之後臣之情踪轉益危蹙朝房泥首有死而已伏奉傳敎下者以臣容有可恕使臣承牌開政臣惝恍罔措荐違召命席藁惶隘直欲銷地而不可得也孼由已作而朝廷替承嚴敎辭嚴勘罪而當者全然無事天下寧有是哉伏乞勘臣積罪
정조 21년 · 강
有政吏曹判書李秉鼎參判徐邁修兵曹判書權▣進
정조 21년 · 목
以李鼎揆金履翼李海愚金達淳爲承旨韓用和新通也李勉兢爲吏曹參議沈奎鲁爲執義奎鲁金熙來張至冕陞品也金孝秀爲獻納李弘達爲正言閔致載弘達趙秀民新通也張聖佐爲敦寧都正李晚秀爲刑曹參判李城輔爲工曹參判金載翼爲兵曹參議徐鼎修爲知春秋申頤朝爲顯陵參奉頤朝初仕也吳泰賢爲安東府使李尙寯爲文川郡守成鼎柱爲金溝縣令權裕爲吏曹參判尹行恁爲禮曹參議柳相文爲平澤縣監
정조 21년 · 강
遞獻納金孝秀正言李弘達
정조 21년 · 목
政院啓言守令署經事命下而諫院無以備員署經云請司諫鄭來百牌招允之敎以未署經臺諫使之署前行公在外人許遞今日政差出待下批一體牌招
정조 21년 · 강
遞禮曹參議尹行恁
정조 21년 · 목
以趙鎭寬爲承旨金朝東爲全羅監司韓致應爲獻納洪時濟爲正言李翊模爲應敎洪秀晚爲副校理李勉兢爲禮曹參議韓晚裕爲吏曹參議宋鍈爲江陵府使曺允精爲南兵使洪周萬爲知事
정조 21년 · 강
遞吏曹參議韓晚裕以韓用龜代之前望也
정조 21년 · 강
以李勉兢爲承旨李鼎德爲禮曹參議竝前望也
정조 21년 · 목
敎曰署經出牌臺諫中在外人許遞今日政以在京無故人差出待下批一體牌招以爲備員署經之地
정조 21년 · 강
除刑曹判書李得臣全羅監司召見于誠正閣仍命金翰東仍任成川府使
정조 21년 · 목
敎曰該曹擧行專藉判堂而坐齋隔日酬應甚苦之時何敢若是玩愒乎眞所謂官怠於宦成久任之意果安在哉當該判堂不可越俸而止刑曹判書李得臣全羅監司除授當日辭朝新除道臣時在西邑任所迎送之弊宜念仍任前職
정조 21년 · 목
以李祖源爲刑曹判書丁志元爲獻納朴瑞源爲安州牧使
정조 21년 · 강
命新除守令一兩日內辭朝移職者除朝辭赴任
정조 21년 · 강
召見敦寧都正張聖佐于誠正閣
정조 21년 · 강
推傳旨未下諸臺及入侍承旨洪仁浩重推注書柳遠鳴仍飭諸臺牌招守令署經今日內爲之
정조 21년 · 목
因監察荼時啓辭敎以傳旨未下諸臺只推與都憲更爲牌招署經使之今日內爲之臺諫牌去來不卽催促致煩酬應入侍承旨推考當該實注書從重推考
정조 21년 · 강
遞刑曹參判李晚秀以柳焵代之尋遞以徐龍輔代之竝前望也
정조 21년 · 목
敎曰刑曹參判李晚秀監印之役相妨許遞前望單子入之待下批牌招使之進去本曹○焵違召也
정조 21년 · 강
校理朴吉源副校理尹益烈聯箚請寢付榜罪人盧琰䲷示之命更加嚴覈賜批
정조 21년 · 목
箚略曰臣等於付榜罪人盧琰䲷示之命竊不勝驚惑之至蓋匿名掛書之不得傳播卽地燒火法意嚴重而此則因他事端自露姓名不可以匿名論也且以大臣及將臣所奏觀之其榜中辭意之窮凶絕悖煽動人心誑惑衆聽之陰謀秘計渠雖自服其所設施決非遐土愚氓所可獨辧者此必有窩窟根柢之頤指手使決不可遽齗以軍律以絕其窮覈之路也固知今此處分實出於解衆惑鎭民心之聖念而臣等過慮亦有所不然者噫此等變怪其始也雖若微細其末也易致滋蔓思之及此寧不凛然伏願亟寢盧琰䲷示之命更加嚴覈鉤得根因批以措語之不審而爾等亦不得不刪改此所以經宿賜批者
정조 21년 · 강
副修撰李基讓疏請責躬審囚以祈甘霈廣詢列邑措置麥糴仍寢付榜罪人盧琰䲷示之命嚴覈得情賜批仍命刑曹諸堂齊會該曹先從京囚精究疑端議大臣以聞京畿道臣看審獄案而錄啓者單抄槪略來待
정조 21년 · 목
疏略曰臣於今行貫穿畿湖西簿于海往來六百餘里爲日迨數旬行路見聞請以實陳方臣始發亦已久旱纔出江郊已見兩麥萎黃田野乾涸甚至草木亦皆憔悴蓋畿邑多春年湖西多秋年而春年則出地之後雨澤已慳故優者長僅數寸下此初不移土秋牟雖勝而猶不能實且近俗稻農春播一而夏秧九播處已皆乾坼而不敢恤民皆盡力於秧故秧坂之將乾者幾半沾潤者亦太半臣於所到處輒問於農人則皆以爲今兹之旱旱之太甚近歲之所無今若得雨春年雖已矣而秋年猶可救得一半秧坂免涸則秋農猶可着手及臣歸時卽見秋年之將實者殆盡自枯秧坂之將乾者已乾而或至龜坼前之沾潤者又已八九向乾矣於是乎農民之言曰芒種已近兩麥則已矣今所急者秧坂一枯雖兩難蘇若過數日則將無秧矣且臣少寓湖中路傍坪谷何懆何濕頗曾領略今見前日饒水處盡皆乾涸一望同然且臣曾見湖俗輒自芒種前十餘日始移秧苖至芒種時則幾或半矣今臣所經三百餘里只禮山縣魯餘坪一二區外一無所見則其旱可知矣傳聞兩南雖勝於畿湖以所見推之所未見亦可知矣及今霈然猶可有爲而凄風累日尙不變候若復差過幾日不知將成何樣臣謂目下急政無過於積誠求兩也其次區處麥糴也然求雨之法徧擧圭璧一禱再禱易致曠日而臣嘗歷觀前史其能急回天心卽獲甘霈者多在於人君責躬及審囚察獄耳臣願殿下深留意於此二者焉夫燮災爲祥惟在人君一心云者卽雖古今通義而便成老生常談臣於兩歲求言之對亦嘗以此仰勉而言之旣不神奇聽之亦無精彩然世間萬事畢竟歸宿不得不復入於此臣所謂責躬審囚亦只如此幸殿下勿以人微而忽之勿以常談而厭聽焉臣又略察民間生理昨歲之豐近古所罕故兩麥雖歉而今夏饁糧宜免大窘然但所患者納糴耳畿湖麥糴其數本寡雖不似兩南之多而其奈地上現存本不足於納糴儲種何區處之術臣雖不敢質言而此亦宜廣詢列邑豫講措置也臣固知殿下對天育民盡心兢業一雨一暘輒形憂喜目今憫旱憂民之擧必不待臣言而增損然九重遽矣四郊遠矣雖以聽聽之明必難遍照畎畝而臣適在道略有見知故敢附古人陳水旱之義冀備聖君擇蒭蕘之資惟殿下念哉臣素抱奇疾今於冒暑行役之餘更加添劇除召之下末由叩謝乞遞臣職名臣於治疏將上之除得見朝紙有付榜罪人盧琰䲷示之命彼琰者雖未知何樣凶醜而其爲遐土人則審矣造訛惑衆揭榜通衢是何等凶謀決非遐土一頑泯所獨辧必有主謀者同事者矣亦必有許多設施矣而不究不覈遽先正法是果何事也臣謂此賊嚴覈得情齗不可已也批以爾於自京尋鄕自鄕還京之路所目涉之農形耳剽之農談一一備陳以效古人先奏水旱之義者近來言事之罕見者極可尙也況今亢暘此甚無麥可慮苟有關於貶已責躬可以致方千之霈注者何勞可憚而心香之仰格尙遲如渴如焚而已至於錄囚一事朝廷自有格例疏決與審理姑非其時所以自昨日收置京外錄啓死囚之案於案上紬繹反復未得起疑之端方以爲鬱爾疏際至乃能說得此一欸尤庸嘉乃附陳糴政付之廟堂差待出場分付道伯俾還民有所容措尾附一言豈有別般究覈之端爾其勿辭察職仍敎曰審理疏決姑張大無其名而有其實則豈不爲導和之一端乎凡有疑案刑曹堂上之省記入直於本司聚精究理卽亦應行之例也近日旱氣近京處甚於遠道者尤切兢懼修省之思自今日刑曹該堂齊會該曹先從京囚之已結案已完決未成獄之類拈其十分疑端然後就議大臣具意見草記京畿之已錄啓未錄啓及成獄而未及完決者發狀而未及成案者道伯消詳看閱宜卽決處錄啓者如獲可活之條件單抄槪略來待事分付畿營
정조 21년 · 강
司諫鄭來百疏請嚴覈付榜罪人盧琰賜批
정조 21년 · 목
疏略曰臣見朝紙有付榜罪人盧琰䲷示之命嘻噫痛矣其榜中辭意臣雖未得其詳以諸臣筵奏之出於擧條者見之其造意之凶悖遣語之叵測足以推知大抵近年以來騷屑頻興人心浮動而未有若昨年之尤甚此必有不逞之徒暗地譸張煽惑民志者而根柢未覈隱憂尙存今春付榜之擧出而民間一倍汹懼聽聞所及莫不痛惋以罪人之未卽斯得爲憤今幸凶身之就捕旣有情節之輸欸則䲷首示衆在所當然而第念此漢卽遐方愚蠢之人也渠安敢萌心作變有意惑衆哉噫世變無窮安知無首謀主張者潛伏於其間耶臣謂盧琰更付左右捕廳覈得窩窟批以一玉堂之疏足矣
정조 21년 · 목
致榮啓言伏聞付榜罪人盧琰䲷示之命區區愚見竊以爲窮凶情節決非渠之所敢自辧而今若徑誅其身實無盤覈之路昨日以啓辭仰達今則罪人已正法無以擧論啓中所謂堂箚臺疏俱未蒙允則雖有不及之歎而當初盤問之時亦必有形跡之可執事端之可按者則因是究覈打破根窩等語實出於正法者雖已無及根窩則尙或可覈之意而文旣拙澁辭不達意致有此責敎之截嚴舊啓新啓竝不賜批臣滿心惶恧請命遞斥臣職批以若有形跡事端之可執者豈不盤覈乎到今收殺之後於何究覈則發啓當乎否乎所以不爲賜批者也爲先從重推考勿辭退待物論
정조 21년 · 강
命前直長任厚常付槐院職前假注書趙夢璟施槐院例上博士作窠後勿拘次第單付拿處上博士申義淳汰黃載實
정조 21년 · 목
敎曰前直長任厚常槐院調用下敎之後尙不付職之當該上博士拿處爲先先爲付職前假注書趙夢璟聞是故參判趙昌來之孫而不有受敎以國子分館云其時槐院上博士問名汰去夢璟施以槐院例拿處博士作窠後以夢璟勿拘次第今日政單付
정조 21년 · 강
平安監司朴宗甲疏陳病狀乞遞賜批勿辭行公
정조 21년 · 강
湖西湖南兩道儒生趙來啓等三百九十人疏請先正臣金麟厚竝享竹林書院賜批不許
정조 21년 · 목
其疏曰道一而已矣聖人得之而爲聖賢者得之而爲賢賢聖雖有差等道學本無二致如昭穆之燦然源流之相接不容小紊故自有斯文以來必以道統爲重此不須遠引古昔以我東方儒賢言之若先正臣趙光祖之光明俊偉李滉之篤實輝光實先倡之若先正臣李珥成渾金長生高明博厚之學或相傳鉢或相私淑至於先正臣宋時烈而集其大成卽所謂我東六先生其統緖之相承正嫡之傳重殆匹夫匹婦之所共明知者也惟是先正臣金麟厚生於中明之際處於靜退之間其學則格致誠正其識則性命危微趙文正之冤因其一箚而伸之李文純有麗澤之益金文元有禮書之證李文成有言曰淸水芙蓉光風齊月出處之正無與爲比宋文正銘其碑曰獨見大義直尋正脈深造厚積進乎精密正大之域夫惟數君子之賢苟不推之爲儒宗嫡傳豈有如是之尊慕乎後學魯莽不能闡發推大置之於六先生之列以明夫道統之正而一任其倀倀迷途不知其眞正所在者厥惟久矣洪惟我聖朝奎運闡啓文化宣朗接統於精一執中契道於洙泗濂洛迺者先正臣金麟厚誕膺睿簡躋配聖廡於是淵源統紹光大圓正而禮成一日風動四方倘非我殿下灼見道原默契聖衷沕然曠感深造乎道德文章節義之卓然兼有者其何以眞知獨見而表章之興起之無餘蘊使斯道益闡明而東土數千里縫掖章甫之倫歡欣蹈舞擧切親賢衛道之誠也第有一事可復於闡揚之間者臣等所居之鄕礪山之地曰有竹林書院院介兩道之境二南多士之一都會而卽我肅廟朝賜額趙光祖以下六先正爼豆之所噫臣鄕無此院則已旣有此院則七賢同享於聖廡而不同享於此院可乎不惟臣鄕之所着抑將爲聖世之闕典也蓋此竹林之院專爲道統而設故除是先正臣金長生宋時烈外皆非杖屨之所及而四先正一體享之在昔㜈源諸賢之祀周程也朱夫子始靳終許者亦以濂溪之道合乎前聖而二程之學得之濂溪故雖其非鄕非寓非其游仕之邦而不以爲嫌則竹林四賢義取諸此今先正臣金麟厚況以同道之人又有傳道之重則其所竝享烏可已乎鳴呼崇德尙賢至此從享而極矣祠院腏食又何足輕重於先正而臣等區區之忱竊以爲我聖上表章斯人不但申明道統且將以嘉惠後學則國有國學鄕有鄕校章甫之矜式何處不宜而惟其瞻依於斯講誦於斯藏修有所昕夕不懈者祠院是耳如臣等蔑蒙之學固不敢與論於作成而由此七賢之道統旣明一鄕之觀感有地則安知待文之士不亦因此而興起乎伏願特許先正臣金麟厚竝享竹林之請抑以躋配聖廟擧百年曠典祔食鄕院近於不急爾等退修學業
정조 21년 · 강
編管江華前留守林蓍喆于文殊山城
정조 21년 · 목
兵曹啓言江華留守林蓍喆待交龜拿待以爲親問嚴處之地亦令兵曹知悉事命下矣處所以何處爲之乎敎以此草記可謂衝脅之拜不但後時苟欲親問何待卿之草記乎官村無事一語卽目下要道爲振綱雖不得不拿來爲踐言又不得不任他今雖親問豈有別語乎卽其所謂待罪之文殊山城編管定將校星火下送宣傳官使之復命
정조 21년 · 강
命兵判招見知事李仁康家可合祿仕者草記
정조 21년 · 목
禮曹以前知中樞府事李仁康卒逝弔祭致賻依例擧行啓從之敎以其家無從官之人令兵判招見可以祿仕之人草記事分付
정조 21년 · 강
命差備軍士之無章標入闕者下該曹嚴刑照律
정조 21년 · 목
因內侍高賢謙差備軍士無章標入闕移法司重治事手本敎以閽禁雖曰蕩然無標之漢焉敢作鬧於差備近處乎令該曹各別嚴刑照律
정조 21년 · 강
判下金吾囚供分揀孟山縣監金基豊勘放牙山前縣監金麟淳興德前縣監趙華錫放兵曹參議睦萬中漆原縣監朴命燮命前刑曹郞官權襈姑放過齋後捧供
정조 21년 · 목
義禁府啓言孟山縣監金基豊原情以爲本縣反逋現發始在乙卯渠赴任適在其秋當年所分各穀九千二百石零先爲收捧反逋條各穀六千八百五十石零折米五千二百石零皆是流來積逋之以未捧爲捧耗上加耗遂年增數者而所負民戶則流絕十居六七各穀四千五百三十石零折米三千二百石零僅僅收捧其餘各穀三千九十石零折米一千九百八十石零都是指徵無處不獲已擧實論報道臣至於狀請勘罪又蒙特恩曲加涵貸慙悚感泣糜粉思效之道固不敢任其如前歔欠昨冬久逋之徵又有廟堂指揮而當年條及辛亥停退合折米一萬二千餘石雖幸盡數捧上至於乙卯條則弩末之勢比前無異見存八百戶其所收捧又不過一百九十八石而止荐犯罔赦之罪萬殞難贖云請刑推得情敎以容有可恕分揀放送使之卽爲還官又啓言牙山前縣監金麟淳原情以爲渠奉職無狀以領來漕船臭載事致勤淑問惶隕震越而本事顚末已悉於京畿道臣狀聞今不敢更事煩陳該曹覆啓雖與道啓或不無差異之端渠旣當領運之役不善董率以致全船敗沒不職之罪實無所逃云請刑推得情敎以除刑推照律又啓言金麟淳杖八十收贖奪告身三等私罪施行矣允之敎以功議各減一等○因趙華錫囚單敎以如是也故該邑謂之弊邑豈但趙華錫之罪況時倅分揀則雖有輕重之別亦不可獨施當律以公罪區別公議草記勘放近日望雨之情兩西爲最此時守令不可曠官使之今日內下送萬一遲滯令道臣狀聞論罪○義禁府以趙華錫徒三年定配功減一等收贖放送啓因朴命燮囚單敎以推其事勢可謂無罪之公罪且是久任之窠附過放送使之卽爲還任○因權襈囚單敎以姑放過齋後捧供○因睦萬中囚單敎以飭已施放送
정조 21년 · 강
命秋曹罪人李德男加刑照律
정조 21년 · 목
刑曹啓言西部牒呈內別營路邊有一僵屍云故捧甘當部使之檢驗初檢官西部都事鄭文綏覆檢官漢城主簿徐有膺檢狀實因竝以被攧仆致死懸錄發告人本洞任掌朴重儒招以爲今月初十日本洞中任宋光祿言內別營峴有一僵屍而卽是本洞兩班洪樂宗家驅出之漢云故卽往洪哥兩班家逢見廊下居接人朴成大問厥宅兩班有無則成大答以出去仍與成大偕往屍在處使成大轉屍仰臥則成大驚曰結項也問以綠何結項耶成大答以不知云千犯朴成大招以爲今初八日洪姓兩班家何許一漢坐於中門之前而云是本宅逃奴之還來者也厥宅不爲許接厥漢不肯退去初九日厥宅兩班使都掌李哥逐出厥漢渠與都掌合力曳出於門閾外而厥漢之名追後聞之乃是李興卜云本洞都掌李德男招以爲洪姓兩班宅逃奴肆惡於廊底云而使渠逐出故果與朴成大同力驅出大門外則今此致死人綠何致命何以知之云判書李得臣題辭此獄始不過替人出力終不免自已作孼若非假縊之奸謀實難正犯之執定腰帶已解袴衣不脫則死後解帶明有可驗屍身仆臥而結套在後則生前自繫尤無是理弔掛無處黃白其色節節沕合於死後追縊之律文而實因以被攧懸錄則其所縊之者非攧之者而誰歟惟彼德男之於興卜初豈有欲殺之心哉彼則如顚如狂抵死不去此則或曳或推以送爲期病且飢乏時又昏黑雖無推擠而易致顚仆況聽人指揮而曳出者誰也元犯德男待會推各別訊覈判書李祖源完決此獄以屍親之招言之興卜之常時顚狂屢日飢餓奄奄垂死而李德男挾江村都掌之豪習驅迫推挽一顚一仆光景可見德男於此烏可免手犯之迹乎請更加嚴刑期於得情敎以毋論攧與縊非自攧亦非自縊前判堂題狀論列分明說得頗詳欲斷此獄無出於題語死者之失性與否抱病虛實姑捨是說令奄奄凛凛有頃刻難支之慮誠如諸供之所云云而若非被攧何以致命乎無心有意之別故難容議於成獄之初殺死之案何等至重而初覆檢狀疏漏莫甚竝與應問之家主而諉之逃避一不推問者節節駭然如彼而其可曰獄已具乎正犯干犯及應問各人等一竝加刑期於得其情實以聞栲訊未滿日限者爲先各別施威嚴覈所謂逃避家主亦卽捉來起鬧委折隱身綠由嚴杖取招悶旱錄囚意在於導和而萬一徒規規於傅輕傅生不念無告而斃者腚腚於地下之冤恨反爲干和之端卿等須悉此箇事理除尋常究詰卽捧正犯遲睌之招俾勿更有抵賴○刑曹啓言罪人李德男等依判下施威嚴刑鉤覈則德男行凶情節終始抵賴朴成大任驗金福今等漫漶吞吐亦不直陳更加嚴刑期於取服洪樂宗各別嚴杖究問起鬧隱身綠由而終不吐實請一體嚴訊得情敎以齋居之日何爲此酬應決死斷刑尤非其時而望雨一念益切於纔得半寸雨之餘卿等審理諸案外京外錄啓未決之囚一例判下者卽爲民重農之苦心可殺而不償當活而不宥皆足以干和慥慥於看閱之際兢兢於裁處之沒未必逐一中窾要欲不至太錯此獄則痕損自初疑晦詞證都沒執定正犯干犯別無犯手之跡雖以屍親報讎於凶身之計亦不敢專諉之德男之肆虐則殺興卜者人乎鬼乎興卜之病廢垂死觀於諸供而可知人不犯鬼不瞰則非攧觸而何鼻梁血癊腰眼色黯而僵仆之所石角䂘砑加之以屢日不食飢困不能自力暮夜彷徨竟致跌足事勢之所使然似此未究之獄案特推寧失之義姑從末減之科不害爲審恤之政正犯李德男加刑一次照律以聞夫也不美所天至重始不被髮往救末乃囚舌却顧風化所關不可以常賤闊略當全則亦爲嚴刑在囚各人等分輕重懲罪放送
정조 21년 · 강
命秋曹罪人李錫趾更加嚴刑取服
정조 21년 · 목
刑曹啓言李錫趾獄事手勢極其兇悖供招極其胡亂經年閱歲究竟無期臣等詳細審理反覆鉤覈而錫趾之爲元犯終有所掉脫不得者大抵林莫奉之平日行惡死無足惜諸泮人之一心齊憤理所固然若以正犯之難於執定而不爲成獄則死者之冤無以洩矣方來之弊無以遏矣兇身斯得不容少緩而參互兩檢之案折衷各人之供楊言大房欲爲報復者錫趾也入訴本館請卽打殺者錫趾也金弘俊再供之辭旣吐倡論之光景韓德山追沒之招亦言犯手之情節者雖未必十分眞贓若使錫趾果無所犯則初豈有逃躱之理而錫輅則下往嶺南錫趾則下往畿邑指東指西兩言相違欲巧反拙奸狀自露且以錫趾自明之供見之旣曰初二日入訴本館又曰初二日下去楊州蓋以殺死之變在初三日故欲作伊日不在家之狀巧排日子不覺矛盾此與尋常干連之生㥘逃躱大有異焉卽此一款尤爲斷案且造謀者首犯者若有別人則錫趾必無不知之理而雖以死中求生之心終不能指告則其無別人推此可知斷獄之要惟在情跡而以情以跡錫趾之爲此獄元犯更無可疑罪人李錫趾請更加嚴刑期於取服敎以獄理之絕悖未有浮於此獄獄情之甚晦亦莫過於此獄白晝作黨殺越人命之不足檢庭成群肆喝訟官者如非聖廟密通之地又是官墻咫尺之處殺人償命之外右項諸罪無非殺無赦不可以同時共犯之疑眩於誰首孰從有所持難成案李錫趾依卿等初再啓論列施行而除尋常箇箇嚴刑期於斯速取服
정조 21년 · 강
命淸安民楊漢祚延東標令道伯嚴刑捧遲晩狀聞仍以兩囚決處事遍飭諸道
정조 21년 · 목
刑曹啓言近來鄕俗頑悍全昧法綱至於今番淸安事而尤萬萬絕悖矣白晝官路成群作黨衆人一心看作必報之血讎分屯兩處殆同截路之强盜挺刃在手厮殺爲計其排布之巧密氣勢之兇獰眞所謂撞之則破觸之則碎幸而舊倅綠故濡滯不發得免虀粉而使或逢着則駴機急變卽次第事耳弱歲衙童不意當着而至被敺打之境出使校卒忽地邂逅而幸賴救解之力使渠輩凶計不得售人命不至傷而若其罪犯不可以已成未成有犯未犯有所區別矣蓋仇視舊官兩家無異而自來結怨必欲報復者楊漢祚之造謀也指揮族黨要路作梗者延東標之主張也延哥據甫川之口而在前故有先犯之罪楊哥伏松峙之路而稍遠故有旋散之擧以致延犯而楊不犯者非楊異於延而然也特以所遇自有先後故也今者延有現贓而道臣以首犯執定楊歸無跡而道臣或慮其往斃此有不然者延東完之招曰東標先發洩冤之論分送二弟謀聚徒黨朴奎文之招曰果聽東標之指揮同往作變東標之爲首謀無容更議楊漢祚則當初懸䯻官差噬臂刃剌等事罔非不畏法中出來而恣行腦臆必欲報復者渠也倡率諸族設計埋伏者渠也且況繭足裹皮之狀諸招亦言其作變後逃避而掩跡云云則豈可以松峙之徒聚徒散有所參怒也哉然則楊哥之使人借銃卽未售計之趙大立也延哥之持刃作變卽誤中衣之徐道奎也名以魁首共犯罔赦而或忍杖不服或縱妻鳴冤者尤極無嚴道臣査啓中亦以漢祚不無造謀之跡爲言則固當到底究覈以爲照律嚴勘之地今以刃剌官差之他罪論斷者亦係不審請更令道臣嚴査捧遲晩修啓敎以淸安楊哥延哥至凶絕悖之罪不須更問借銃擬刃云云至發於招供則以今弛紀頹俗何暇論已行未行之別乎懲一戢百政爲此獄而道審恤自審恤威斷自威斷當律常刑不施於此輩而何延東標楊漢祚等嚴飭道伯嚴刑速捧遲晩後啓聞事分付此道若此則他道之民習可以反隅延楊兩囚處決事遍飭諸道俾各先事懸法於所管邑驛鎭堡更無所干
정조 21년 · 강
命載寧囚梁海大嚴刑遠配該倅李熙燮施以譴罷之典
정조 21년 · 목
先是黃海監司閔台爀狀啓以爲載寧囚梁海大結縳崔景大當日致死事初檢官載寧郡守李熙燮報辭以爲屍親金召史招內癸丑十一月初五日黃昏官差梁海大等三人來呼渠夫崔景大曰汝同生於仁老味招引官婢逃走汝豈不知去處以索結縳渠夫討索差使例債以足亂踼後背渠夫不能堪耐幾乎昏絕則三漢生㥘解縳而渠夫痰喘漸盛當日鷄鳴後自盡云海大招內同任金海成指揮渠等縳景大而初不甚緊本村洞長作飯饋之故卽解其縳只着鐵栲景大覓水出外乍聞廚間有器鳴聲明燈出見則景大昏倒廚間面帶虛汗恰似飮藥者扶入房中以米泔水灌口而終至殞絕云干犯金海成招內與梁海大金孟得同往景大家海大備傳官令後批景大之頰仍爲結縳故渠勸其解縳云干犯金孟得知機逃躱今方發差掩捕云矣此獄屍身旣無一點傷痕行兇情節又無一人之公證屍親所供不過是急讎之意則揆以獄情全沒把捉第景大之死在於半夜則致死根因無所歸屬故兩檢之定實因也以無形狀無依據之氣結氣絕等語懸錄而皆是臆說以人情事理推之則景大以悖弟之故前旣受杖於官遲繼又被縳於猛差憤恚之亘中而氣已厥矣方其暗廚覓水之際銷餘澁脚觸物顚仆理或無怪謹按無冤錄有曰却有執稱打殺若身無痕損委是卒死今此景大之死若有符於卒死之法○刑曹啓言檢驗之法痕損著現然後實因可定實因明的然後獄案乃具此獄則不然脊背之被踼者不過數處皮損而初無紫黯堅硬之症臂膞之受縳者未見大叚傷痕而又非要害緊關之處以若不明之實因遽擬償命之斷案者恐非審克之意請上裁敎以號於衆曰官差而脅迫村珉批之踼之縳之鎖之當下致斃云爾則聽之者孰不發公正之憤而曰成獄不可不依例償命不可不如律乎然而事或有跳出意慮之外外面裏面截然逈然者大凡鬪敺殺死之實因尤以傷處爲歸重而觀此死者崔景大檢案仰合面自項至踵無殊常可執之痕損此若拘於官差村珉間外面粗跡勒驅裏面無痕損之獄於殺越之科則成獄而必先檢屍行檢而最重傷處之法意果安在哉人固有無病死者猝中死者其死也不一則檢狀之氣結氣絕道啓之曰仆曰觸俱不免臆料逆思海大是落梨之烏非壞垣之牛雖放之固當矣而村氓之於官差豺虎之逢若也鷄犬之害及也其右爲平民戢悍隸之道白放非可論海大則令道臣各別嚴刑遠配爲官長者不惟不能禁束乃反縱隸行惡而報辭不知引罪竝典詞連一漢一任其逃避由前由後不可以年久而置之當該守令施以譴罷之典
정조 21년 · 강
推咸鏡前道臣趙尙鎭命安邊囚金興太加刑捧遲晩以聞仍命主推官李太亨在逃干連人定限捉納
정조 21년 · 목
先是咸鏡監司趙尙鎭狀啓因刑曹關罪人金興太後同推時論理牒報之意發關分付矣主推官安邊府使李太亨同推官德源府使元毅鎭牒呈以爲興太招內去年四月初五日以都領將考準軍器皮革文書之際安邊孔啓洙無端將說故問其委折則啓洙答以汝爲都領將縱下人敺打行人乎云云聞極驚駭招入下人及隣里人査問則乃隣居韓哥人也初九日啓洙之養子義敬來言於渠曰汝縱何許人打吾父方在死境乎渠卽招致韓哥指示義敬等卽地拘囚初十日渠往啓洙家則啓洙病在床席而諸孔哥知渠之曖昩速令還去翌日聞於已洞社居總角兒之言啓洙致死後安邊將差來到元山捉去渠父與渠妻云渠自度出現則難免將差之困辱故避宿簾幕翌日自現於元山尊位南周舜及德源將校金奉鶴處以爲發明之資及到檢庭以將校里掌輩執捉樣修報有此嚴査之境韓哥則旣已捉囚萬無逃躱之理而安邊將校朴宗大等執捉而來中路故放云矣此獄反復檢狀參互衆招則實因明白詞證同歸興太許多自明之招每援在逃韓哥欲作委罪欛柄而所謂韓哥則屍親與諸招初無立證之跡元山乃是物衆之地鬪閧適在場市之日捽曳敺踢十目所覩獄情到此無容更議請連加嚴刑期於得情○刑曹啓言安邊罪人金興太踢殺孔啓洙事踢胸痕損莫掩於實因而情旣絕悖竄身逃匿自露其眞贓三檢之案手犯丁寧再査之啓臚列備盡屢次行査之下一直抵賴之狀尤極獰頑更加嚴刑取招之意請分付道臣敎以鐵案已成無容更議正犯金興太之打殺人命在法當誅不知爭死之道與自當之義者風化所關不可尋常同推興太嚴飭推官加刑卽捧遲晩招報營後啓聞之意分付道臣韓哥捉得之前籍令興太輸欸終涉於末具之案近來殺獄文書初稱在逃則初檢覆檢以至同推雖經年閱歲未聞追捉取招之事事之駭然莫甚於此況特敎更覈之後只問興太不覈韓哥者亦豈有如許獄理乎當該前道臣推考主推官姑不處分爲先定限五十日限前不爲捉納越捧一等退限五十日
정조 21년 · 강
命龜城囚金呂喆結案報政府詳覆重推該道道臣朴宗甲拿處該府使李星會
정조 21년 · 목
平安監司朴宗甲狀啓以爲龜城罪人金呂喆結案招辭內康召史結縳致死根因事昨年四月以討捕兵房捉納賊漢康辰玉而辰玉所招渠所偸布木使渠妹夫朴京來隱賣於泰川院市人白東處云故幷與京來而捉囚同月初六日因官令貿穀禁斷次出往本府南倉里矣京來家適在南倉近處故自來侵虐良民之習不禁伎倆果生橫侵之計直到京來妻康召史處以辰玉所偸布木京來次知隱賣與否直告之意多般詰問仍坐南倉抹樓上使倉卒田宅山崔旕同等捉致康召史先以洗踏條所結縳兩臂兩肩相合後以擣臼桶撑其兩足懸其兩臂於椽木頭仍拔其擣臼桶則足之距地者爲一尺許而幾過食頃面色靑黑氣息奄奄故始乃解下不移時乃死渠烏得免殺人之律云矣臣依例親問結案取服以啓請令該曹照法勘斷○刑曹啓言罪人金呂喆縳懸康召史致死節次前已承款依例同推考覆親問結案取招係是一罪請依法典照律報政府詳覆施行敎以報政府詳覆事依回啓施行諸道死囚之案太半是猾校悍隸虐害村閭之罪該邑該倅雖不一一罷拿至於此獄情理絕悖手勢至兇而無告愚珉之抱冤死尙云切矜矧伊無罪匹婦之茹恨死有足干和呂喆之於康女本無嫌怨其娚設有所犯厥女何以同情且況毒施法外之刑無異卽地殞命近日關西之亢暘安知不由於此等幽菀乎如無判下之別般嚴飭呂喆之捧結案不知在於何時朔州査啓之迄無皀白大關國綱而臺臣一疏之外廟堂不言金吾不論固已萬萬寒心不欲更煩辭敎竝與此獄而一味含垢豈非失之太寬當該道臣爲先從重推考道內此等之習隨現痛繩俾勿如前該府使李星會拿處令政院過齋後捧傳旨
정조 21년 · 강
命高陽囚李興完嚴刑減死邊遠定配拿處該郡守王道常
정조 21년 · 목
京畿監司李在學狀啓以爲丙辰八月三十日高陽邑內良人辛仁得發告內渠之收養父姜福起被打於將校李興完處同月二十七日日出時仍爲致命云興完招內渠自渠廳歸家之際適見姜福起擧一洞老少諸人無數辱說渠責其公然辱說則福起向渠曰汝則不善侍養父母何論他之行身乎渠雖知福起之酒妄大路之上若是詬辱洞內者如不拔齒觸喙則後弊難杜故執福起之手起而促往則福起還坐於李春郁家溝邊其所辱說又加一層渠以手觸喙則福起墮溝還起而若干濕衣矣二十七日福起妻謂渠曰吾夫與汝相詰之後連爲織席間或呻吟問其痛處答以終日織席項頸酸痛腹部間或牽引日前多般駭擧死爲當然故吾答曰酒客之失體不是異事年過六十之人何如是掛慮之甚乎仍爲就宿夜深後去廁間落于階下痛聲大叚扶入房中病勢劇重如有淸心元則一箇得去云云而渠家無淸心元不得給送卽往見之則福起已死福起妻來到渠家曰初終凡百俱未辦備冬衣尙未改縫何以則爲好渠答以可燐翌日仁得發告云屍親崔召史招內收養父今二十三日朝飯時出往午時還來盡濕衣服問其委折則泥醉不答夕時更爲出去又濕衣染土痛哭獨來曰李興完手打耳邊足踼頣下落於溝中吾死後代殺興完云初檢官高陽郡守王道常報辭以爲福起不但年老身且蹇脚泥醉不省被踼墜渠全身委落五內致傷勢所必然且金召史往聞福起傷痛之言則其所內傷致命更無可疑口不閉兩手散等形色與無冤錄拳手足踼死條沕合故實因以拳踼致死懸錄而福起被踼之溝以營造尺尺量則高爲二尺一寸三分水深爲一寸八分初次自落之渠高爲三尺七寸四分水深爲一寸八分覆檢官金浦前郡守具允德以爲福起致死已過多日渾身變動痕損難明而口開鼻縮手散判異於常人病死之例形左缺益骨下乳上及後肋兩處傷痕係是要害處則有一於此亦足致命而況至一至再乎左肩胛及右臂膞之皮脫亦可歸之於傷痕而較之兩傷處便是緦功之察見其溝址且量水深則年少無病之人雖被推墮似不至致命至於醉飽老漢蹶然委墮則安知無五內沸亂以致內傷之患乎云矣斷獄之要在實因與詞證而以實因言之初檢則遍身柔軟無一要害處被傷之痕至於覆檢始有乳上及後肋傷痕而皆微堅如碁子形此雖要害之處亦非大叚之傷則不可謂以致死之驗以詞證言之隣比諸人只見其撞口不見其敺踼衆人所供一辭同然則可知公證之無他隱情而實因旣不明的詞證亦無疑晦則恐不可直斷以償命之律敎以此獄道伯付之傅生之科請令稟裁其在曰殺曰宥之義何可曰宥曰殺乎李興完聞姜福起酗醉惡談以爲親之心阧發憤火以觸以撞擠之溝水常情之所不免者興完擠之之前福起先亦自墜所謂外傷內損之根因須卞傷緊損歇與溝深水淺然後可決此獄檢狀中墜時溝深稍高於擠處者尺許而水則淺淺俱無揭厲之可言未足爲執而爲決之證左且況初檢不錄之痕損發於覆檢若使另行三檢安知無更有著露者興完猾校也福起病物也强弱之不齊如彼則邑人之扶此抑彼亦未必爲公論屢回鄭重不卽判下更思道臣所執歸之於實因之不的而興完之所犯亦由於猝然勃然間不泯之秉彝然則雖謂之情可原而法可貸可也傅生無所不可興完令道臣除尋常嚴刑限已身減死邊地定配初覆檢案之傷處懸錄或無或有者罪在於初檢當該郡守王道常過齋後拿處與縱校侵犯平民之罪竝發問目捧口招以聞
정조 21년 · 강
命長湍囚金成得尹朔不里令該道道臣拿致營獄盤覈完決楊州囚朴好郞結案文案斯速登聞秋曹囚金鎭秀減死酌處
정조 21년 · 강
元子行日次講學于集福軒外軒
정조 21년 · 목
諭善尹得孚入見如儀內閣提學沈煥之原任直閣南公轍隨入元子誦第二卷明倫篇自孟子曰止視具訖出通栍得孚讀新受音自凡內外止共帥是一遍元子讀一遍得孚論說文義一遍元子又讀一遍訖承命小退自內宣朝飯後良久承命更入元子加讀曲禮曰以下至非所以事親也訖得孚論說文義如前仍問如有未瑩處願賜俯詢焉元子曰凡爲人子之禮何也得孚對曰溫淸定省出告反面以下至不稱老皆事親之禮也因齊進元子案邊請元子更讀新受音元子讀十番訖元子入內小休少頃元子復出公轍使司謁取來壯紙半折請元子習字元子寫自凡爲人子以下至有和氣凡五十四字運筆甚敏速煥之曰書者心畫也心正則筆正運筆須勿急速也得孚曰雖一畫一波亦宜審愼放意則荒卽古人所誡也卽席又自內宣午飯飯訖退
정조 21년 · 목
諭善尹得孚入見如儀內閣提學沈煥之直提學李晩秀隨入元子誦前受音自曲禮曰止事親也仰問溫淸定省反面不稱老執玉奉盁洞屬如將失之義皆善答無礙出純通栍元子曰嚴威儼恪之恪字何義也得孚曰恪字誠難形容以莊敬之意看似好矣得孚讀新受音自曲禮曰止不敢專也一遍敷釋文義元子更讀一遍後入內小休以便服出復讀新受音十遍煥之更講論文義一遍曰如有未詳處更賜俯詢焉元子曰或稱父母在又或稱父母存何也得孚曰在與存之義似別無異矣是故父母存註亦曰親在元子曰聽於無聲何謂也得孚曰孝子之心念念父母常在于中故常若聞父母之言試以讀書言之或過時不讀忽念到父母課督之敎卽起讀之則是所謂聽於無聲也煥之白曰讀書必字字玩味不可急速讀去也且白曰一日所讀爲幾許番答曰四十番得孚曰凡事有課程課程者日課之法程也讀書必以五十番爲限日日如是而一時所讀則必以十番爲限然後厭懶之心可以警愓也
정조 21년 · 강
召見刑曹堂上徐龍輔京畿監司李在學于重熙堂
정조 21년 · 강
命京囚李分金娚妹依大臣秋堂議酌放判下刑曹獄案十一度罪人金熙明相考施行李錫趾加刑得情尹商儀加刑取服孫景海加刑得情鄭戊甲仍推取服朴仁興仍推輸情李春興具格取招李世興嚴刑定配申秀老味嚴刑得情咸奉連仍推取服尹鳳儀依前推覈李光寅加刑得情